ข่าวดีหุ้นส่งออก “ซีฟู้ดส์” EU สั่งปลดธงเหลืองนำเข้าแล้ว!!
ข่าวดีหุ้นส่งออก “ซีฟู้ดส์” EU สั่งปลดธงเหลืองนำเข้าแล้ว!!
8 ม.ค. 2562

ผู้สื่อข่าวรายงานว่า สหภาพยุโรป (EU) ประกาศยกเลิกคำเตือนสั่งห้ามการนำเข้าผลิตภัณฑ์ด้านการประมงของไทยแล้วในวันนี้(8ม.ค.) หลังจากที่ไทยได้มีการปฏิรูปเพื่อกวาดล้างการประมงที่ผิดกฎหมาย
ทั้งนี้ นายคาร์เมนู เวลลา ประธานคณะกรรมาธิการด้านการประมงของ EU ได้พบปะกับพล.อ.ฉัตรชัย สาริกัลยะ รองนายกรัฐมนตรีของไทย ในวันนี้ที่กรุงบรัสเซลส์ โดยนายเวลลาได้แสดงความยินดีต่อความพยายามของไทยในการบังคับใช้กฎหมายเพื่อดำเนินการต่อผู้กระทำผิด
นายเวลลากล่าวว่า “ผมรู้สึกยินดีที่ในวันนี้เรามีพันธมิตรใหม่ในการต่อสู้กับการประมงที่ผิดกฎหมาย และเรื่องดังกล่าวจะยังคงเป็นประเด็นที่มีความสำคัญเป็นอันดับแรกของ EU”
โดยก่อนหน้านี้ EU ได้ขู่ที่จะยกเลิกการนำเข้าสินค้าประมงของไทยมานานกว่า 3 ปี เนื่องจากมองว่าไทยประสบความล้มเหลวในการกวาดล้างการประมงที่ผิดกฎหมาย อย่างไรก็ดี หลังจากที่ไทยได้มีการหารือกับ EU และมีการปฏิบัติตามเงื่อนไข ทาง EU ก็ได้ประกาศปลดธงเหลืองต่อการนำเข้าผลิตภัณฑ์ด้านการประมงของไทยแล้วในวันนี้
ทั้งนี้ภายหลังจากการสหภาพยุโรป (อียู)ได้มีมติสั่งปลดธงเหลืองดังกล่าวคาดว่าธุรกิจส่งออกอาหารทะเลแช่แข็งในตลาดหุ้นไทยจะได้รับผลดี ได้แก่ CFRESH,ASIAN และ TU
โดยบริษัท ซีเฟรชอินดัสตรี จำกัด (มหาชน) หรือ CFRESH ซึ่งผลิตและจำหน่ายผลิตภัณฑ์กุ้งแช่แข็ง โดยมีการส่งออกสินค้าหลักส่วนใหญ่
ส่วนบริษัท ห้องเย็นเอเชี่ยน ซีฟู้ด จำกัด (มหาชน) ASIAN ดำเนินธุรกิจประเภทอุตสาหกรรมแปรรูปสัตว์น้ำแช่แข็ง จำหน่าย และส่งออก ทั้งที่เป็นผลิตภัณฑ์ภายใต้เครื่องหมายการค้าของบริษัท อันได้แก่ TCC SAKURA และ ASIAN SEAFOODS และผลิตภัณฑ์ภายใต้เครื่องหมายการค้าของลูกค้า
ด้านบริษัท ไทยยูเนี่ยน กรุ๊ป จำกัด (มหาชน) หรือ TU ผลิตและส่งออกอาหารสำเร็จรูปแช่แข็งและบรรจุกระป๋อง และขยายธุรกิจให้ครบวงจรด้วยธุรกิจอาหารสำเร็จรูปและอาหารว่าง โดยเน้นอาหารทะเล ธุรกิจบรรจุภัณฑ์และสิ่งพิมพ์ ธุรกิจการตลาดภายในประเทศ ธุรกิจอาหารสัตว์ และธุรกิจพัฒนาสายพันธุ์กุ้งเพื่อจำหน่าย
อนึ่งสหภาพยุโรป (อียู) มีมติให้ใบเหลืองไทย โดยแจ้งเตือนเมื่อวันที่ 21 เม.ย. 2558 ด้วยเหตุผลยังไม่ให้ความร่วมมือในการต่อต้านการทำประมงผิดกฎหมาย ขาดการรายงานและไร้การควบคุม (IUU Fishing) หากไม่สามารถแก้ไขปัญหาหลายด้านที่อียูต้องการ เช่น การปรับปรุงกฎหมาย กฎระเบียบ และการจัดการด้านการประมงของไทยให้สอดคล้องกับกฎระเบียบของอียู ไทยมีสิทธิเจอใบแดง ถูกสั่งห้ามนำเข้าสินค้าอาหารทะเลไทยเข้าไปจำหน่ายในตลาดอียู